PREDLOG								            EVA 2026-1911-0021


Na podlagi prvega in drugega odstavka 13. člena Zakona o letalstvu (Uradni list RS, št. 85/24) Vlada Republike Slovenije izdaja 

U R E D B O
 o organizaciji izvajalca državnih aktivnosti podpore gašenju iz zraka

1. člen
(predmet urejanja)
(1) Ta uredba določa organizacijo Letalske enote za podporo gašenju iz zraka (v nadaljnjem besedilu: LE ZRP) kot izvajalca državnih aktivnosti podpore gašenju iz zraka, pogoje za izvajanje državnih aktivnosti podpore gašenju iz zraka, organizacijo izvajanja letalskih operacij, operativno usposabljanje osebja, sistem upravljanja varnosti ter druge posebnosti, potrebne za izvajanje teh aktivnosti.
(2) Državne aktivnosti podpore gašenju iz zraka se izvajajo kot aktivnost v javnem interesu v okviru sistema varstva pred naravnimi in drugimi nesrečami. Pri izvajanju teh aktivnosti imajo zrakoplovi LE ZRP status državnih zrakoplovov v skladu z zakonom, ki ureja letalstvo.

2. člen
(področje uporabe)
Določbe te uredbe se uporabljajo za osebje, zrakoplove in organizacijo izvajanja državnih aktivnosti podpore gašenju iz zraka.

3. člen
(pomen izrazov)

(1) Izrazi, uporabljeni v tej uredbi, pomenijo:
1. operativno usposabljanje je usposabljanje, ki ga organizira in izvaja LE ZRP za varno izvajanje državnih aktivnosti podpore gašenju iz zraka; 
2. operativni priročnik je dokument LE ZRP, ki določa organizacijo, postopke, programe usposabljanja, sistem upravljanja varnosti ter druga pravila za izvajanje državnih aktivnosti podpore gašenju iz zraka; 
3. zrakoplovi LE ZRP so zrakoplovi, določeni v načrtu letenja in nalogu za let LE ZRP;
4. potrdilo o operativni usposobljenosti je listina, s katero Uprava  Republike Slovenije za zaščito in reševanje potrdi uspešno opravljeno operativno usposabljanje oziroma preverjanje operativne usposobljenosti.
(2) Izrazi, uporabljeni v tej uredbi, imajo enak pomen, kot ga določajo zakon, ki ureja letalstvo, neposredno veljavni predpisi Evropske unije s področja civilnega letalstva in predpisi, izdani na njihovi podlagi.

4. člen
(pristojnost LE ZRP)
(1) LE ZRP je notranja organizacijska enota Uprave Republike Slovenije za zaščito in reševanje, določena v aktu o notranji organizaciji in sistemizaciji delovnih mest.
(2) LE ZRP izvaja državne aktivnosti podpore gašenju  iz zraka v skladu z operativnim priročnikom, ki ga sprejme generalni direktor Uprave Republike Slovenije za zaščito in reševanje.

5. člen
 (komisija za spremljanje skladnosti in varnosti delovanja LE ZRP)
(1) Minister, pristojen za varstvo pred naravnimi in drugimi nesrečami (v nadaljnjem besedilu: minister), imenuje komisijo za spremljanje skladnosti in varnosti delovanja LE ZRP (v nadaljnjem besedilu: komisija).
(2) Komisija spremlja izvajanje te uredbe, operativnega priročnika in sistema upravljanja varnosti ter daje priporočila za izboljšanje organizacije, varnosti in izvajanja državnih aktivnosti podpore gašenju iz zraka.
(3) Komisijo sestavljajo predsednik in najmanj dva člana, ki imajo ustrezna strokovna znanja s področja letalstva, varstva pred naravnimi in drugimi nesrečami ali upravljanja varnosti. Člani komisije so lahko imenovani izmed javnih uslužbencev ministrstva, pristojnega za varstvo pred naravnimi in drugimi nesrečami ter drugih državnih organov.
(4) Komisija najmanj enkrat letno pripravi poročilo o svojih ugotovitvah in priporočilih ter ga posreduje ministru in generalnemu direktorju Uprave Republike Slovenije za zaščito in reševanje.
(5) Minister s sklepom določi sestavo, način dela in mandat komisije.


6. člen
(osebje LE ZRP)
(1) Osebje LE ZRP se glede na naloge in dolžnosti deli na:
· odgovorne osebe, 
· osebje v letalstvu, 
· zemeljsko osebje. 
(2) Odgovorne osebe načrtujejo, organizirajo, vodijo in usklajujejo dejavnosti LE ZRP.
(3) Osebje v letalstvu so osebe, ki opravljajo naloge, za katere morajo v skladu z zakonom, ki ureja letalstvo, ter predpisi Evropske unije izpolnjevati predpisane pogoje glede licenc, pooblastil, certifikatov ali drugih listin.
(4) Zemeljsko osebje opravlja naloge logistične, administrativne in druge operativne podpore pri izvajanju državnih aktivnosti podpore gašenju iz zraka ter druge naloge, določene z operativnim priročnikom.
(5) Osebje LE ZRP se usposablja v okviru začetnih, rednih in obnovitvenih usposabljanj. Program usposabljanj se določi v operativnem priročniku.

 7. člen
(odgovorne osebe)
(1) Generalni direktor Uprave Republike Slovenije za zaščito in reševanje kot odgovorni vodja LE ZRP določi odgovorne osebe za organizacijo in izvajanje nalog LE ZRP.
(2) Generalni direktor določi zlasti:
· namestnika odgovornega vodje LE ZRP, 
· odgovorno osebo za letalske operacije,
· odgovorno osebo za zemeljske operacije, 
· odgovorno osebo za usposabljanje, 
· odgovorno osebo za skladnost in varnost letenja, 
· odgovorno osebo za stalno plovnost zrakoplovov. 
(3) Odgovorni vodja LE ZRP zagotavlja varno, učinkovito in usklajeno izvajanje letalskih in zemeljskih operacij ter izpolnjevanje operativnih postopkov, določenih z operativnim priročnikom.
(4) Način izvajanja nalog odgovornih oseb se podrobneje določi v operativnem priročniku.

8. člen
 (osebje v letalstvu)
(1) Osebje v letalstvu, ki izvaja državne aktivnosti podpore gašenju iz zraka, mora uspešno opraviti začetno operativno usposabljanje ter redna preverjanja operativne usposobljenosti.
(2) Pogoji za pristop, vsebina, način izvajanja in preverjanje operativne usposobljenosti se določijo v operativnem priročniku na podlagi ocene tveganja.
(3) Operativna usposobljenost se izkazuje s potrdilom o operativni usposobljenosti, ki velja eno leto.
(4) Izpolnjevanje pogojev iz tega člena je pogoj za opravljanje nalog v LE ZRP.

9. člen
(zemeljsko osebje)
 (1) Zemeljsko osebje mora za opravljanje nalog v LE ZRP uspešno opraviti začetno operativno usposabljanje.
(2) Pogoji za pristop, vsebina, način izvajanja in preverjanje operativne usposobljenosti se določijo v operativnem priročniku na podlagi ocene tveganja.
(3) Operativna usposobljenost se izkazuje s potrdilom o operativni usposobljenosti, ki velja eno leto.
(4) Potrdilo o operativni usposobljenosti se izda na podlagi uspešno opravljenega preverjanja teoretičnega in praktičnega znanja.


10. člen
(varnost)
(1) LE ZRP vzpostavi, izvaja in vzdržuje sistem upravljanja varnosti, ki je sestavni del sistema vodenja enote in temelji na načelih proaktivnega obvladovanja tveganj in stalnega izboljševanja varnosti.
(2) Sistem upravljanja varnosti obsega zlasti:
1. upravljanje tveganj, 
2. poročanje o dogodkih, 
3. spremljanje varnosti, 
4. spremljanje skladnosti, 
5. izvajanje korektivnih ukrepov, 
6. vodenje registra tveganj. 
(3) Sistem upravljanja varnosti zagotavlja okolje, v katerem posamezniki niso obravnavani sankcijsko zaradi dejanj, opustitev ali odločitev, ki so sorazmerne z njihovimi izkušnjami in usposobljenostjo, razen v primerih naklepnega ravnanja ali hude malomarnosti.
(4) Odgovorna oseba za skladnost in varnost letenja spremlja izvajanje sistema upravljanja varnosti ter lahko predlaga omejitev ali začasno prekinitev izvajanja letalskih operacij, kadar ugotovi nesprejemljivo raven tveganja.
(5) Podrobnejša ureditev sistema upravljanja varnosti se določi v operativnem priročniku.

11. člen
(sodelovanje)
LE ZRP pri izvajanju državnih aktivnosti podpore gašenju iz zraka sodeluje v skladu s svojimi pristojnostmi z ministrstvi, drugimi državnimi organi, Slovensko vojsko, Policijo, izvajalcem služb zračnega prometa, Javno agencijo za civilno letalstvo Republike Slovenije, gasilskimi organizacijami ter drugimi organizacijami in službami, katerih sodelovanje je potrebno za učinkovito in varno izvajanje nalog.
                                    PREHODNI IN KONČNA DOLOČBA

12. člen
(prehodna določba)

(1) Do začetka uporabe operativnega priročnika iz 4. člena te uredbe se državne aktivnosti podpore gašenju iz zraka izvajajo na podlagi veljavnega operativnega priročnika, skladno s sklepom Vlade Republike Slovenije  št. 84500-1/2024/6 z dne 28. avgusta 2024.

(2) Generalni direktor Uprave Republike Slovenije za zaščito in reševanje sprejme operativni priročnik iz 4. člena te uredbe najpozneje v desetih mesecih od uveljavitve te uredbe.


13. člen
(začetek veljavnosti)
(1) Ta uredba začne veljati petnajsti dan po objavi v Uradnem listu Republike Slovenije.

OBRAZLOŽITEV

I. UVOD

1. Pravna podlaga
Pravno podlago za izdajo uredbe določa prvi in drugi odstavek 13. člena Zakona o letalstvu (Uradni list Republike Slovenije, št. 85/24).

II. VSEBINSKA OBRAZLOŽITEV PREDLAGANIH REŠITEV

K 1. členu
Člen določa predmet urejanja uredbe. Opredeljuje organizacijo LE ZRP kot izvajalca državnih aktivnosti podpore gašenju iz zraka, temeljna področja urejanja ter določa, da se te aktivnosti izvajajo v javnem interesu v okviru sistema varstva pred naravnimi in drugimi nesrečami. Določa tudi status zrakoplovov LE ZRP kot državnih zrakoplovov.
K 2. členu
Člen določa področje uporabe uredbe. Uredba se uporablja za osebje LE ZRP ter za organizacijo izvajanja državnih aktivnosti podpore gašenju iz zraka.
K 3. členu
Člen določa pomen posameznih izrazov, uporabljenih v uredbi, ter zagotavlja njihovo enotno razumevanje. Hkrati napotuje na uporabo izrazov, kot jih določajo zakon, ki ureja letalstvo, ter predpisi Evropske unije s področja civilnega letalstva.
K 4. členu
Člen določa organizacijski položaj LE ZRP kot notranje organizacijske enote Uprave Republike Slovenije za zaščito in reševanje ter določa, da LE ZRP svoje naloge izvaja v skladu z operativnim priročnikom, ki ga sprejme generalni direktor Uprave Republike Slovenije za zaščito in reševanje.
K 5. členu
Člen določa ustanovitev komisije za spremljanje skladnosti in varnosti delovanja Letalske enote za zaščito, reševanje in pomoč, njene naloge, sestavo ter način poročanja. Namen komisije je spremljanje izvajanja uredbe in sistema upravljanja varnosti ter podajanje priporočil za izboljšanje varnosti in organizacije dela.
K 6. členu
Člen določa razvrstitev osebja LE ZRP glede na naloge, opredeljuje posamezne skupine osebja ter določa obveznost njihovega začetnega, rednega in obnovitvenega operativnega usposabljanja v skladu z operativnim priročnikom.

K 7. členu
Člen ureja odgovorne osebe LE ZRP. Določa odgovornega vodjo LE ZRP, druge ključne odgovorne osebe, njihove temeljne naloge ter določa, da se podrobnejša ureditev njihovih pristojnosti določi v operativnem priročniku.
K 8. členu
Člen določa pogoje za opravljanje nalog osebja v letalstvu. Poleg izpolnjevanja pogojev po letalskih predpisih morajo osebe uspešno opraviti operativno usposabljanje in redna preverjanja operativne usposobljenosti, ki se izkazuje z letnim potrdilom
.K 9. členu
Člen določa pogoje za operativno usposabljanje in preverjanje operativne usposobljenosti zemeljskega osebja, ki sodeluje pri izvajanju državnih aktivnosti podpore gašenju iz zraka.
K 10. členu
Člen ureja sistem upravljanja varnosti LE ZRP. Določa njegove temeljne sestavne dele, načela delovanja, odgovornost za spremljanje sistema upravljanja varnosti ter možnost predlaganja omejitve ali začasne prekinitve letalskih operacij ob ugotovljenem nesprejemljivem tveganju.
K 11. členu
Člen določa sodelovanje LE ZRP z ministrstvi, drugimi državnimi organi, Slovensko vojsko, Policijo, izvajalcem služb zračnega prometa, Javno agencijo za civilno letalstvo Republike Slovenije, gasilskimi organizacijami ter drugimi organizacijami, katerih sodelovanje je potrebno za učinkovito in varno izvajanje državnih aktivnosti podpore gašenju iz zraka.
K 12. členu
Člen vsebuje prehodno ureditev, s katero se zagotavlja neprekinjeno izvajanje državnih aktivnosti podpore gašenju iz zraka do začetka uporabe operativnega priročnika, sprejetega na podlagi te uredbe. Določa tudi rok desetih mesecev za sprejem novega operativnega priročnika.
K 13. členu
Člen določa začetek veljavnosti uredbe. Uredba začne veljati petnajsti dan po objavi v Uradnem listu Republike Slovenije.

